## Program trgovačkog (majstorskog) ispita za zanimanje trgovac

### NN 25/1996 (29.3.1996.), Program trgovačkog (majstorskog) ispita za zanimanje trgovac

# MINISTARSTVO GOSPODARSTVA

Temeljem članka 52. stavka 2. Zakona o obrtu (»Narodne
novine« br. 77/93), po prethodno pribavljenom mišljenju
Hrvatske obrtničke komore, ministar gospodarstva donosi

## PROGRAM

### TRGOVAČKOG (MAJSTORSKOG) ISPITA za zanimanje TRGOVAC

I.

Trgovački ispit se sastoji od zajedničkog dijela,
koji obuhvaća potrebita znanja neophodna za bavljenje trgovinom
na malo i posebnog dijela, koji se odnosi na svako zanimanje posebno.

II.

Na zajedničkom dijelu, ispitna pitanja se formuliraju iz
slijedećih ispitnih područja:

1. Gospodarstvo i pravni propisi

2. Osnove poduke naučnika

III.

Područje gospodarstva obuhvaća, za zvanje trgovca,
slijedeće programske cjeline:

a) Osnovna pitanja osnivanja trgovine na malo kao obrtničke
djelatnosti, a naročito formiranje tržišne politike,
strategije tržišnog poslovanja i njegovog organiziranja,
analiza tržišta, veličina trgovačke radnje
i sl.,

b) Organizacija trgovačke radnje i njeni tipični
organizacijski modeli, organizacija rada u trgovini na malo, načela
poslovne etike,

c) Organizacija osoblja, popunjavanje radnih mjesta, pitanja rukovođenja,
uprava, društvena klima u trgovačkoj radnji,

d) Asortiman robe u prodavaonici, zalihe robe, naručivanje,
preuzimanje robe, priprema robe za prodaju (raspored robe u prodavaonici,
izlaganje u izlogu), ustrojstvo skladišta, skladištenje
i skladišno poslovanje, zalihe, gubici na zalihama i njihovo
sprečavanje,

e) Osnovna financijska ekonomska pitanja, naročito promet
robom i novcem, financijsko planiranje, vrste financiranja, štedno-kreditne
zadruge, mjere za unapređivanje trgovine,

f) Stručno usavršavanje, savjetovanja i poduka izvan
trgovačke radnje,

g) Knjigovodstvo i bilanca, imovinski pregled, inventura, račun
gubitka i dobitka, blagajna, vrijednosni papiri kao sredstva plaćanja,
kompenzacije, vođenje trgovačkih knjiga, obrada podataka,

h) Obračun troškova, posebno iskazivanje pojedinačnih
troškova, ukupnih troškova kao i kalkulativnih troškova
u kalkulativnoj marži, kalkulativne šeme, prethodna
i naknadna kalkulacija,

i) Korištenje knjigovodstva, završnog obračuna
i obračuna troškova, računa karakterističnih
vrijednosti, naročito obračuna likvidnosti, obračuna
za pokriće investicija, usporedbe ekonomskih pokazatelja,
analiza prodaje, troškova i dobitka, odnosno gubitka, donošenje
poslovnih odluka.

IV.

Područje pravnih propisa obuhvaća slijedeće
programske cjeline:

- obavljanje trgovine na malo kao obrta (stjecanje uvjeta, otvaranje
obrta, poslovanje obrta, prestanak obrta),

- trgovačko pravo (kupoprodaja robe, zaključivanje
ugovora, izmjena i raskid ugovora i drugi važniji propisi
iz područja robnog prometa),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog
postupka,

- trgovačka društva,

- pravo na rad, naročito pravo na radni ugovor, statut
poduzeća, tarifni pravilnik, radno vrijeme i godišnji
odmor, zaštitu na radu i pravni postupak pred sudom za radne
sporove (Zakon o radu),

- pravo na socijalno i privatno osiguranje, naročito pravo
na zdravstveno, penziono, pravo na osiguranje u slučaju
nesreće, pravo na osiguranje života, stvari, osiguranje
od odgovornosti, starosnu penziju samostalnih obrtnika,

- pravo na stvaranje imovine,

- porezni sustav,

vrste poreza, naročito porez na promet, poslovni porez,
porez na dohodak, porez na dobit, porez na dodanu vrijednost,
porez na plaće, porez na imovinu, nasljedstvo i poklone;

porezni postupak, naročito termini oporezivanja, postupak
za utvrđivanje vjerodostojnosti porezne prijave, odgoda plaćanja
poreza, oslobađanje od poreza i korištenje pravnih sredstava;

- obrt u privredi i društvu, razvoj, izgradnja i zadaci obrtničke
komore, gospodarske komore, uzdržavanja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona
o stručnom obrazovanju i zakona o obrtu, pravni odnosi
između učenika i poslodavaca, ugovor o naukovanju.

V.

Iz područja osnova podučavanja naučnika ispitanik
mora pokazati znanje iz slijedećih područja:

1. Osnovna pitanja stručnog obrazovanja (zadaci i ciljevi
ovog obrazovanja, ravnopravnost šansi, mobilnost i uspon,
veza obrazovanja i tržišta), stručne škole
i obrtničke radionice kao mjesta stručnog obrazovanja,
zadaci i odgovornost stručnog učitelja,

2. Planiranje i provođenje obrazovanja (sadržaj obrazovanja,
ciljevi i zadaci, okvirni planovi i programi, ispitni zahtjevi…)

Izvedbeni i operativni programi, uvjeti za realizaciju nastave,
utvrđivanje obrazovnog plana obrtničke radionice…

3. Suradnja obrtnička radionica - škola (nastavni
postupci, sredstva i pomagala, metode poučavanja, ocjenjivanje
i vrednovanje, timski rad).

4. Mladi u obrazovanju

- potreba i značenje stručnog obrazovanja za mladu
generaciju, tipične razvojne pojave i način ponašanja
u mladenačkoj dobi, motivacija kao faktor napredovanja,
grupnopsihološki način ponašanja, utjecaj okoline,
socijalno i praktično ponašanje mladih, odgojne teškoće,
psihološka pomoć mladima, zdravstvena zaštita,
zaštita od nesreća na radu.

VI.

Okvirni sadržaji programskih cjelina navedeni u poglavljima
III, IV. i V. osnova su za oblikovanje ispitnih pitanja na majstorskim
ispitima.

VII.

Posebni dio ispita obuhvaća praktična i teoretska
stručna znanja neophodna za samostalno obavljanje obrta
u određenom zanimanju i to za zanimanje objavljena u »Popisu
vezanih obrta i zanimanja« označena u rubrici »Šifra,
naziv zanimanja i stupanj stručne spreme« brojem 2.
(Pravilnik o vezanim i povlaštenim obrtima »Narodne
novine« br. 31 od 9. svibnja 1995. g.).

VIII.

Programske cjeline stručno-teoretskog i praktičnog
dijela ispita za navedna zanimanja obuhvaćaju:

a) praktični dio ispita,

b) neophodna stručno teoretska zanimanja za vješto
obavljanje poslova primjerenih obrtu.

IX.

Ispitni sadržaj, za trgovački (majstorski) ispit za
zanimanje trgovac, koji je u skladu s Pravilnikom o vezanim i
povlaštenim obrtima (»Narodne novine« br. 31/95)
označen šifrom 52200, je:

**TRGOVAC**

I. PODRUČJA RADA:

- prodaja motornih vozila,

- prodaja dijelova i pribora za motorna vozila,

- prodaja motocikla, dijelova i pribora za motocikle na malo,

- prodaja na malo motornih goriva i maziva,

- trgovina na malo u nespecijaliziranim prodavaonicama, pretežno
hranom, pićima i duhanom,

- trgovina na malo hranom, pićima i duhanom u specijaliziranim
trgovinama,

- trgovina na malo medicinskim preparatima i ortopedskim proizvodima,

- trgovina na malo kozmetičkim i toaletnim proizvodima,

- ostala trgovina na malo robom (nerabljenom) u specijaliziranim
trgovinama,

- trgovina na malo rabljenom robom u prodavaonicama.

II. SADRŽAJI ISPITA:

*1. Praktični dio ispita*

Na praktičnom dijelu ispita, ispitanik se podvrgava radnoj
probi, u skladu s navedenim područjima rada, koja se sastoji
od:

a) kreiranje asortimana, nabave i preuzimanja robe,

b) organizacije i vođenja poslova u prodavaonici,

c) organizacije skladištenja i upravljanja zalihama,

d) osobne prodaje i isporuke naručene robe,

e) blagajničkog poslovanja i rada na registar blagajni.

Kod praktičnog dijela ispita, ispitanik se mora pridržavati
propisanih mjera zaštite pri radu i zaštite okoliša,
te ostalih uvjeta, koje mu odredi Ispitna komisija.

*2. Sadržaji trgovačkog (majstorskog) ispita, neophodni
za vješto obavljanje poslova primjerenih trgovačkom
obrtu*

2.1. Poznavanje robe

- prehrambena roba,

- duhan i duhanske prerađevine,

- kućne potrepštine

- kozmetička, parfumerijska i drogerijska roba,

- papir i sredstva za pisanje,

- tekstilna roba,

- koža i kožarski proizvodi,

- plastične mase,

- guma i gumena roba,

- boje, lakovi, gnojiva i ostali proizvodi za poljoprivredu,

- građevinski materijal,

- keramička roba,

- staklo i staklena roba,

- goriva, maziva i motorna vozila,

- metalna roba,

- elektrotehnička roba.

Klasa: 311-01/96-01/278
Urbroj: 526-01-95-2
Zagreb, 15. ožujka 1996.

Ministar
**Davor Štern,** v. r.

Ostalo, NN 25/1996-472